CELEX: C2006/022/32
Language: da
Date: 2006-01-28 00:00:00
Title: Sag T-404/05: Sag anlagt den  9. november 2005  — Den Hellenske Republik mod Kommissionen

28.1.2006   
            
            
               DA
            
            
               Den Europæiske Unions Tidende
            
            
               C 22/17
            
         Sag anlagt den 9. november 2005 — Den Hellenske Republik mod Kommissionen
   (Sag T-404/05)
   (2006/C 22/32)
   Processprog: græsk
   Parter
   
      Sagsøger: Den Hellenske Republik (ved: advokaterne Nikolaos Korogiannakis og Nikolaos Keramidas, bistået af Maria Tassopoulou)
   
      Sagsøgt: Kommissionen for De Europæiske Fællesskaber
   Sagsøgerens/sagsøgernes påstande
   
               —
            
            
               Kommissionens afgørelse E(2005) 3243 af 1. september 2005 om nedsættelse af den finansielle støtte ydet af Samhørighedsfonden til projekt nr. 95/09/65/040 (Athens nye internationale lufthavn i Spata) i henhold til Kommissionens afgørelse E(96) 1356 af 24. marts 1996 annulleres.
            
         
               —
            
            
               Kommissionen tilpligtes at refundere det af Den Hellenske Republik udbetalte beløb, som svarer til nedsættelsen, med sædvanlig rente.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Med den anfægtede afgørelse kræver Kommissionen tilbagebetaling af et uretmæssigt udbetalt beløb på 12 781 410 EUR, som skyldes uregelmæssigheder i forbindelse med Samhørighedsfondens finansielle bidrag til projektet »Athens nye internationale lufthavn i Spata«.
   Principalt har Den Hellenske Republik nedlagt påstand om annullation af den nævnte afgørelse, da den anfægtede afgørelse ikke blev truffet inden for fristen i artikel 18, stk. 3, i forordning nr. 1386/2002 og artikel H, stk. 2, i forordning nr. 1164/1994.
   Subsidiært har Den Hellenske Republik anfægtet Kommissionens vurdering, hvorefter der ikke blev medregnet et beløb på 48 000 000 EUR til navigationsudstyr. Den har endvidere anført, at Kommissionen ved at pålægge en korrektion på 2 % på grund af en tilsyneladende manglende overholdelse af de forudsete offentlighedsforanstaltninger ulovligt har anvendt beslutning nr. 455/96 med tilbagevirkende kraft på dette projekt, som ikke var undergivet bestemmelserne i denne tidligere beslutning. Endelig finder Den Hellenske Republik, at den pågældende korrektion er i strid med proportionalitetsprincippet samt er ulovlig og uberettiget.